Akademický senát STU

19.06.2017

**Návrh Dodatku č. 1 a opravy**

**vnútorného predpisu STU číslo 5/2013 zo dňa 25. 06. 2013**

**Pravidlá a podmienky prijímania na štúdium študijných programov prvého, druhého a tretieho stupňa**

**na Slovenskej technickej univerzite v Bratislave**

Predkladá: **prof. Ing. Robert Redhammer, PhD.**

rektor

Vypracoval: **doc. Ing. Štefan Stanko, PhD.**

prorektor

**Mgr. Marianna Michelková**

ÚVaSŠ

Zdôvodnenie: v zmysle článku 11 bod 1 vnútorného predpisu STU č. 5/2013 Pravidlá a podmienky prijímania na štúdium študijných programov prvého, druhého a tretieho stupňa na Slovenskej technickej univerzite v Bratislave (ďalej len „pravidlá a podmienky prijímania na STU“) v spojení s § 58 ods. 2 zákona 131/2002 Z. z. o vysokých školách a o zmene a doplnení niektorých zákonov v znení neskorších predpisov. Podrobnejšie zdôvodnenie je uvedené ďalej.

Návrh uznesenia: Akademický senát STU schvaľuje vnútorný predpis STU „Dodatok číslo 1 a oprava vnútorného predpisu STU číslo 5/2013 zo dňa 25. 06. 2013 Pravidlá a podmienky prijímania na štúdium študijných programov prvého, druhého a tretieho stupňa na Slovenskej technickej univerzite v Bratislave“.

1. bez pripomienok
2. s pripomienkami

**Zdôvodnenie**

Predkladaný návrh Dodatku č. 1 a opravy vnútorného predpisu STU číslo 5/2013 zo dňa 25. 06. 2013 Pravidlá a podmienky prijímania na štúdium študijných programov prvého, druhého a tretieho stupňa na Slovenskej technickej univerzite v Bratislave (ďalej tiež „dodatok“) je koncipovaný v súlade
s § 58 ods. 2 zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon“) a v súlade s článkom 11 ods. 1 vnútorného predpisu STU č. 5/2013 Pravidlá a podmienky prijímania na štúdium študijných programov prvého, druhého a tretieho stupňa na Slovenskej technickej univerzite v Bratislave (ďalej len „pravidlá a podmienky prijímania na STU“).

Pravidlá a podmienky prijímania na STU je vnútorný predpis, ktorý na návrh rektora schvaľuje Akademický senát STU v súlade s § 9 ods. 1 písm. b) v spojení s § 15 ods. 1 písm. l) zákona; predmetné ustanovenia sa aplikujú aj v prípade vydávania dodatkov k predmetnému vnútornému predpisu STU.

* Návrh dodatku **zjednodušuje spôsob doručovania prihlášok na štúdium**. V súčasnosti platné znenie pravidiel a podmienok prijímania na STU umožňuje uchádzačom elektronicky vyplniť prihlášku na štúdium na STU použitím AIS, pričom takto vyplnenú prihlášku musí uchádzač vytlačiť, podpísať a poslať spolu s požadovanými prílohami poštou. Až doručená prihláška v papierovej podobe sa považuje za podanú.

Návrh dodatku upravuje postup podávania prihlášky **v súlade s § 58 ods. 2 zákona** tak, aby uchádzačom bolo umožnené doručiť namiesto písomnej prihlášky aj prihlášku v elektronickej forme bez zaručeného elektronického podpisu použitím AIS (bez vytlačenia a zaslania papierovej prihlášky). AIS umožní uchádzačovi overenie zaevidovania elektronickej prihlášky odo dňa jej podania do dňa skončenia prijímacieho konania. Pri vypĺňaní elektronickej prihlášky **bude uchádzač povinný uviesť všetky osobné údaje, ktoré sú vyžadované v ustanovení § 58 ods. 3 zákona** a ktoré je STU povinná evidovať v registri študentov; pričom bez uvedenia týchto údajov nebude uchádzačovi umožnené prihlášku podať, nakoľko ide o povinné údaje v prihláške.

AIS bude upravený tak, aby pri vypĺňaní elektronickej prihlášky uchádzač **zároveň odsúhlasil správnosť ním zadaných údajov a dal STU súhlas so spracúvaním ďalších osobných údajov**, ktoré uchádzač uvedie v prílohách prihlášky. **Všetky fakultou požadované doklady a ďalšie náležitosti prihlášky bude môcť uchádzač vkladať do AIS vo formáte pdf** (doklady o predchádzajúcom vzdelaní, známky zo strednej školy zadané v prihláške potvrdené príslušnou strednou školou, doklady za ďalšie aktivity, ktoré sú fakultou zohľadňované pri výbere uchádzačov s najvyššou mierou schopností na štúdium (napr. SOČ, olympiády a iné predmetové, súťaže).

V prípade nedoloženia všetkých požadovaných dokladov fakulta uchádzača elektronicky vyzve na odstránenie nedostatkov prihlášky.

Všetky evidované riadne podané prihlášky s prílohami po kontrole študijným oddelením fakulty bude **možné z AIS odoslať priamo do registratúry a zaregistrovať v IS MIS, na základe prepojenia AIS a IS MIS (bez skenovania).** Uchádzači prijatí na štúdium predložia overené kópie dokladov o predchádzajúcom vzdelaní aj v papierovej podobe najneskôr do termínu zápisu na štúdium

Okrem **elektronickej prihlášky použitím AIS má uchádzač stále možnosť doručiť písomnú prihlášku vyplnenú mimo AIS** na tlačive predpísanom MŠVVaŠ SR, napr. prihlášku vyplnenú cez Portál VŠ alebo na tlačive zverejnenom na stránke MŠVVaŠ SR a CVTI. **Písomnú prihlášku môže uchádzač doručiť poštou alebo prostredníctvom elektronickej schránky.**

* Ďalšie zmeny súvisia s upresnením pojmov a so zosúladením pravidiel a podmienok prijímania na STU s platnou legislatívou, najmä:
* zákonom č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov upravujúcim elektronickú úradnú komunikáciu,
* zákonom č. 422/2015 Z. z. o uznávaní dokladov o vzdelaní a o uznávaní odborných kvalifikácií a o zmene a doplnení niektorých zákonov,
* legislatívnymi pravidlami, na základe ktorých sa s účinkami odo dňa účinnosti pravidiel a podmienok prijímania na STU opravujú nesprávne používané skratky „dvojitých paragrafov“ („§§“) a zjednocuje sa v celom texte označenie článkov jednotným pojmom „článok“ v príslušnom gramatickom tvare namiesto skratky „čl.“ .

Zmeny sú uvedené v Úplnom znení vnútorného predpisu STU č. 5/2013 Pravidlá a podmienky prijímania na štúdium študijných programov prvého, druhého a tretieho stupňa na Slovenskej technickej univerzite v Bratislave v znení dodatku číslo 1 a opravy, ktorý bude rektor oprávnený vydať na základe splnomocňujúceho ustanovenia uvedeného v článku 1 bode 16 tohto dodatku.

Vnútorný predpis

Číslo: xx/2017

**Dodatok číslo 1 a oprava**

**vnútorného predpisu STU číslo 5/2013**

zo dňa 25. 06. 2013

Pravidlá a podmienky prijímania na štúdium študijných programov prvého, druhého a tretieho stupňa

na Slovenskej technickej univerzite v Bratislave

Dátum: yy. 06. 2017

**Slovenská technická univerzita v Bratislave, Vazovova 5, Bratislava**

V Bratislave yy. 06. 2017

Číslo: xx/2017

Akademický senát Slovenskej technickej univerzity v Bratislave (ďalej tiež „STU“) v súlade s § 9 ods. 1 písm. b) v spojení s § 15 ods. 1 písm. l) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon“) a v súlade s článkom 11 bod 1 vnútorného predpisu Slovenskej technickej univerzity v Bratislave číslo 5/2013 zo dňa 25. 06. 2013 „Pravidlá a podmienky prijímania na štúdium študijných programov prvého, druhého a tretieho stupňa na Slovenskej technickej univerzite v Bratislave“ schválil na svojom zasadnutí dňa 19. júna 2017 nasledovný vnútorný predpis STU:

**Dodatok číslo 1 a oprava**

**vnútorného predpisu**

**Slovenskej technickej univerzity v Bratislave číslo 5/2013 zo dňa 25. 06. 2013**

**PRAVIDLÁ A PODMIENKY PRIJÍMANIA NA ŠTÚDIUM ŠTUDIJNÝCH PROGRAMOV PRVÉHO, DRUHÉHO A TRETIEHO STUPŇA NA SLOVENSKEJ TECHNICKEJ UNIVERZITE V BRATISLAVE**

**Článok 1**

Vnútorný predpis Slovenskej technickej univerzity v Bratislave číslo 5/2013 zo dňa 25. 06. 2013 Pravidlá a podmienky prijímania na štúdium študijných programov prvého, druhého a tretieho stupňa na Slovenskej technickej univerzite v Bratislave (ďalej tiež „vnútorný predpis“) sa mení a dopĺňa takto:

1. Tam, kde je vo vnútornom predpise uvedené „§§ 55 až 59 zákona“ správne má byť „§ 55 až 59 zákona“.
2. Tam, kde je vo vnútornom predpise uvedené „čl.“, správne má byť „článok“ v príslušnom gramatickom tvare.
3. V článku 4 bod 8 znie:

„(8) V ďalších podmienkach prijatia na štúdium podľa bodu 1 tohto článku fakulta uvádza aj aké doklady a ďalšie náležitosti musí uchádzač priložiť k prihláške.“.

1. V článku 5 bod 4 a 5 znejú:

„(4) Pre uchádzača o štúdium sa prijímacie konanie začína doručením jeho prihlášky na štúdium na fakultu, ktorá uskutočňuje príslušný študijný program. Prihlášku je potrebné doručiť v elektronickej forme bez zaručeného elektronického podpisu použitím akademického informačného systému (ďalej len „AIS“), ktorý umožňuje uchádzačovi o štúdium overenie jej zaevidovania v AIS odo dňa jej podania do dňa skončenia prijímacieho konania. V  prihláške je uchádzač povinný uviesť údaje vyžadované § 58 ods. 3 zákona (bod 7 tohto článku), pričom bez uvedenia všetkých údajov nie je možné prihlášku podať.

(5) Prihláška podľa bodu 4 tohto článku musí byť doručená v lehote určenej fakultou [článok 4 bod 6 písm. a) týchto pravidiel] a musí obsahovať všetky požadované doklady a náležitosti v zmysle článku 4 bod 8 týchto pravidiel.“.

1. V článku 5 bod 6 za slová „Slovenskej republiky“ sa dopĺňa čiarka a za ňou sa dopĺňajú slová „pričom pre písomnú prihlášku platia ustanovenia bodu 5 tohto článku v plnom rozsahu“.
2. V článku 5 bod 7 za slová „v prihláške“ sa dopĺňajú slová „podľa bodu 4 alebo 6 tohto článku“.
3. V článku 5 bod 8 písmená b) a e) znejú:

„b) kópie dokladov o dosiahnutom vzdelaní, pričom prijatý uchádzač je povinný najneskôr v deň určený na zápis predložiť overené kópie dokladov o dosiahnutom vzdelaní (u absolventov STU overená kópia dokladov nie je podmienkou),

e) fakulta môže v ďalších podmienkach prijatia na štúdium v zmysle článku 4 bod 1 týchto pravidiel požadovať okrem dokladov uvedených v písm. a) až d) tohto bodu aj predloženie ďalších dokladov.“.

1. V článku 5 za bod 8 sa vkladá nový bod 9, ktorý znie:

„(9) Pre uchádzačov, korí získali vzdelanie potrebné na splnenie základnej podmienky prijatia na štúdium podľa článku 3 týchto pravidiel na uznanej vzdelávacej inštitúcii so sídlom mimo územia Slovenskej republiky, je potrebné, aby doklad o získanom vzdelaním bol uznaný za rovnocenný s dokladom o vzdelaní vydaným uznanou vzdelávacou inštitúciou v Slovenskej republike (uznanie dokladov o vzdelaní na účely pokračovania v štúdiu) podľa zákona č. 422/2015 Z. z. o uznávaní dokladov o vzdelaní a o uznávaní odborných kvalifikácií a o zmene a doplnení niektorých zákonov.“.

Doterajšie body 9 až 14 sa označujú ako body 10 až 15.

1. V článku 5 bod 10 sa vypúšťa slovo „písomne“ a slová „zmysle bodu 8“ sa nahrádzajú slovami „v zmysle bodov 8 a 9“.
2. V článku 6 bod 1 za slovo „vzdelania“ sa dopĺňajú slová „alebo úplného stredného odborného vzdelania“.
3. V článku 8 bod 6 slovo „Skúšobná“ sa nahrádza slovom „Prijímacia“.
4. V článku 9 bod 1 za slovo „konaní“ sa dopĺňajú slová „(správny poriadok)“.
5. V článku 9 za bod 11 sa dopĺňa nový bod 12, ktorý znie:

„(12) Na ustanovenia týchto pravidiel upravujúce spôsob doručovania sa vzťahujú ustanovenia zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon
o e-governmente) v znení neskorších predpisov upravujúce elektronickú úradnú komunikáciu.“.

1. Za článok 10 sa vkladá nový článok 10a, ktorý vrátane nadpisu znie:

„Článok 10a
**Prechodné ustanovenia**

Prijímacie konanie na štúdium, ktoré sa má začať od akademického roka 2017/2018, sa dokončí podľa ustanovení pravidiel a podmienok prijímania na štúdium študijných programov prvého, druhého a tretieho stupňa na Slovenskej technickej univerzite v Bratislave účinných do 31. augusta 2017 (vrátane).“.

1. Nadpis článku 11 znie:

„Článok 11
**Záverečné ustanovenia**“.

1. V článku 11 za bod 1 sa vkladá nový bod 2, ktorý znie:

„(2) Rektor sa splnomocňuje, aby po zmene a doplnení týchto pravidiel a podmienok prijímania na štúdium študijných programov prvého, druhého a tretieho stupňa na Slovenskej technickej univerzite v Bratislave v zmysle bodu 1 tohto článku vydal ich úplné znenie.“.

Doterajšie body 2 a 3 sa označujú ako body 3 a 4.

**Článok 2**

1. Dodatok číslo 1 a oprava vnútorného predpisu Slovenskej technickej univerzity v Bratislave číslo 5/2013 zo dňa 25. 06. 2013 Pravidlá a podmienky prijímania na štúdium študijných programov prvého, druhého a tretieho stupňa na Slovenskej technickej univerzite v Bratislave bol schválený Akademickým senátom STU dňa 19. júna 2017.
2. Dodatok číslo 1 a oprava vnútorného predpisu Slovenskej technickej univerzity v Bratislave číslo 5/2013 zo dňa 25. 06. 2013 Pravidlá a podmienky prijímania na štúdium študijných programov prvého, druhého a tretieho stupňa na Slovenskej technickej univerzite v Bratislave nadobúda platnosť dňom jeho schválenia Akademickým senátom STU a účinnosť nadobudne dňom 1. september 2017.

prof. Ing. Ján Híveš, PhD. prof. Ing. Robert Redhammer, PhD.

predseda Akademického senátu STU rektor